Praktikumsoppgave

Lars Holm, 24 år, var sommeren 2004 på ferietur til Kypros. Under oppholdet ble han kjent med et eldre ektepar, Liv og Jan Mo, som var på et lengre ferieopphold. De var 75 år gamle.

Da Holm skulle reise hjem igjen i august, spurte Jan Mo om ikke Holm kunne ta med en pakke hjem til en venn av ham i Oslo, Tor Lie. Dette sa Holm ja til. Holm spurte hva som var i pakken. Mo svarte at det var en gave til Tor Lie. Etter at Holm hadde fått pakken lurte han på om det kanskje kunne være narkotika, men så gamle folk drev ikke med narkotikasmugling, tenkte han. Han undersøkte ikke pakken nærmere.

Holm la pakken i kofferten. Han passerte gjennom tollen på Oslo Lufthavn uten å bli kontrollert.

Hjemme i Oslo prøvde han å komme i kontakt med Tor Lie, men fikk ikke det. Gjennom naboer til Lie ble Holm fortalt at Lie var pågrepet og varetektsfengselet dagen før, siktet for innførsel av narkotika fra Kypros. Han bestemte seg derfor for å undersøke hva som var i pakken og så at det var hvitt pulver. Han forsto nå at det var narkotika og vurderte om han skulle varsle politiet, men slo det fra seg. Han hadde ikke fått studielån ennå, og dersom han fikk solgt stoffet, kunne han få penger til studiene sine. Han tenkte han skulle spørre en venn, Nils Sand, om han kunne selge stoffet for ham. Sand var kjent i narkotikamiljøet i Oslo. Holm og Sand hadde avtalt at de skulle en uke på fjellet før de startet studiene på Universitetet til høsten.  Holm ville ikke ha pakken hjemme hos seg selv. Før han reiste på fjellet oppsøkte han sin venninne Åse Vik. Han spurte henne om han kunne få legge igjen pakken i hennes kjellerbod – noe hun samtykket i. På spørsmål om hva som var i pakken, svarte han at det var gullsmykker som var smuglet inn i Norge. Han tok med seg noe av stoffet i pakken på fjellturen for å vise dette til Nils Sand. 

Lars Holm og Nils Sand reiste på fjellet. Nils var tidligere domfelt for narkotikaforbrytelser og vinningskriminalitet. De bodde på hytta til Nils Sands foreldre i Dal hyttegrend. Onsdag dro de på fisketur med fiskestenger til et vann. De hadde løst fiskekort av grunneieren for å fiske i Dalsvann. Det kom noe tåke i fjellet, så de var noe usikre på hvor de var, men kom fram til et vann hvor de begynte å fiske. Tåken lettet. Bonden som eide fiskevannet kom forbi på vei til setra. Han kontaktet dem og sa de fisket ulovlig. Det viste seg at Lars og Nils hadde tatt feil i tåka og kommet til feil fiskevann –  Movann – der de ikke hadde fiskekort. Bonden tok fra dem fiskene de hadde fått og anmeldte dem senere til lensmannen for ulovlig fiske og begjærte begge to tiltalt og straffet.

Tilbake på hytta etter den mislykkede fisketuren tok Lars fram stoffet fra pakken og viste det til Nils. Nils smakte på stoffet og sa det var heroin. Begge ruset seg på heroinen, og under rusen bestemte de seg for å gå en tur i hyttegrenda. De fant ut under turen at de ville inn i hyttene, og det endte med at de i løpet av natten brøt seg inn i 10 hytter. De knuste vinduer for å komme inn. Fra hyttene tok de bl.a. brennevin, kniver, kikkerter og annet utstyr. 

Dagen etter oppdaget en hytteeier at det hadde vært innbrudd i hytta hans og varslet lensmannen. Hytteeieren sa han hadde sett at to ungdommer som bodde på hytta til Sand, ellers hadde han ikke sett noen i området. Lensmannen sendte to lensmannsbetjenter til hyttegrenda. 

Lensmannsbetjentene fattet mistanke til de to som bodde på hytta til Sand. Lensmannsbetjentene kjente til at sønnen til Sand, Nils, var tidligere domfelt for tyverier. Lensmannsbetjent Bø besluttet derfor at de skulle ransake hytta til Sand der Lars Holm og Nils Sand bodde. Både Lars og Nils motsatte seg at hytta ble ransaket.  Lensmannsbetjenten mente at han kunne beslutte ransaking i medhold av straffeprosessloven § 192. Inne i hytta fant lensmannsbetjentene gjenstander fra de 10 hyttene. Lensmannsbetjent Bø besluttet at både Nils og Lars skulle pågripes, med hjemmel i straffeprosessloven § 172. I hytta fant de også resten av stoffet, som ved senere analyse viste seg å være 5 gram heroin. Holm og Sand ble pågrepet torsdag 5 august 2004 om ettermiddagen. De erkjente at de hadde brukt narkotika, noe mer ville ikke de forklare seg om til lensmannsbetjentene. 

Lensmannsbetjentene varslet lensmannen som besluttet at både Holm og Sand skulle holdes i varetekt til de kunne fremstilles for varetektsfengsling. På grunn av country-festival i bygda denne helgen ble Holm og Sand sittende i varetekt til tirsdag 10 august før de ble fremstilt for tingretten.

Politifullmektig Kristin Salen siktet Lars Holm og Nils Sand for overtredelse av § 258, jf § 257, grovt tyveri fra 10 hytter og straffeloven § 162, 1 ledd jf. 5 ledd, oppbevaring av 5 gram heroin. Politifullmektigen begjærte Holm og Sand varetektsfengslet for 4 uker med hjemmel i straffeprosessloven § 184, 2 ledd, jf § 171, 1 ledd nr 1 og 2 – fare for å unndra seg straffeforfølgning og bevisforspillelse da saken måtte etterforskes videre for å finne frem til hvor de hadde fått heroinen fra. De ble fremstilt for Dal tingrett. Forsvareren, advokat Kåre Nilsen, hevdet at begjæring om fengsling av de siktede måtte avvises fordi det var foretatt ulovlig ransaking og pågripelse samt at de nå hadde sittet langt ut over 24-timersfristen. Forsvareren hevdet videre at vilkårene for fengsling etter straffeprosessloven § 171, 1 ledd nr 1 og 2 ikke var til stede. Uansett måtte Lars Holm løslates da han skulle begynne å studere på Universitetet neste dag. Politifullmektigen hevdet at selv om det skulle vært begått feil tidligere, var vilkårene for fengsling til stede.

Oslo politidistrikt ble varslet, og gjennom etterforskning fant de fram til Åse – venninnen til Lars. De oppsøkte henne, og hun avga forklaring til politiet og forklarte at hun hadde fått en pakke til oppbevaring fra Lars. Politiet beslagla pakken, som viste seg å inneholde 2 kg heroin.

Saken ble ferdig etterforsket.

Statsadvokaten utferdiget tiltale ved Oslo tingrett 

1. Mot Lars Holm: 

Forbrytelse mot straffeloven § 162, 3 ledd  jf. 5 ledd, for i august 2004 å ha innført 2 kg heroin til Norge.

1. Mot Lars Holm og Nils Sand: 

En forbrytelse mot straffeloven § 258, jf § 257 – natt til 5 august 2004 grovt tyveri fra 10 hytter i Dal hyttegrend – for å ha borttatt brennevin, kniver, kikkerter m.v.
tilhørende hytteeierne.

III. Mot Nils Sand: Forbrytelse mot straffeloven § 162, 1 ledd jf. 5 ledd, for i august 2000 å ha medvirket til oppbevaring av 5 gram heroin på hytta i Dal hyttegrend.   

IV. Mot Lars Holm og Nils Sand: Overtredelse av legemiddelloven § 31, 1 ledd jf § 24, 1 ledd for 5. august å ha brukt narkotika.

V. Mot Lars Holm og Nils Sand: Forseelse mot straffeloven § 407 for 4 august 2004 å ha fisket i Movann uten grunneiers tillatelse.   

Åse Vik ble tiltalt for forbrytelse mot straffeloven § 162, 3 ledd jf. 5 ledd, for 
i sin leilighet i Oslo i august 2004 å ha medvirket til oppbevaring av 2 kg heroin. 

Saken ble fremmet for Oslo tingrett. Under hovedforhandlingen hevdet forsvareren for Lars Holm og Nils Sand at tiltalens post I mot Lars Holm for forbrytelse mot straffeloven 
§ 162, 3 ledd måtte avvises, subsidiært at han ikke kunne dømmes for innførsel av narkotika, da han ikke visste at det var heroin i pakken han fikk fra Mo.

Forsvareren hevdet videre at post II i tiltalen måtte avvises på grunn av mangel ved tiltalebeslutningen, uansett måtte både Holm og Sand frifinnes for denne tiltalepost fordi de var så ruset at de ikke visste hva de gjorde denne natten. Aktor, politifullmektig Kristin Salen, hevdet at det ikke var noen avvisningsgrunn for verken post I eller post II i tiltalen. I tillegg hevdet aktor at dersom retten kom til at Holm ikke kunne dømmes for innførsel av narkotika, kunne han dømmes for oppbevaring av 2 kg heroin i Oslo, som også rammes av straffeloven § 162, 3 ledd. Forsvareren hevdet at det var det ikke adgang til. For post II hevdet aktor at tiltalen var riktig utformet. For tiltalens post V forseelse mot straffeloven § 407 påsto forsvareren at begge de tiltalte måtte frifinnes. Aktor hevdet at vilkårene for domfellelse var til stede.

Forsvareren til Åse Vik hevdet at tiltalen mot henne måtte avises, uansett at hun ikke kunne dømmes for medvirkning til oppbevaring av 2 kg heroin, da hun trodde pakken inneholdt gull som var smuglet inn. Politifullmektig Salen viste til at innsmugling av gull var i strid med tolloven § 66, jf § 61. Dersom retten kom til at hun ikke kunne dømmes for oppbevaring av heroin, kunne Åse Vik derfor dømmes for forbrytelse mot straffeloven § 317, 1 ledd for å ha oppbevart noe hun trodde var 2 kg gull som var smuglet inn til Norge. Forsvareren til Åse Vik hevdet at selv om han var enig i at tolloven var overtrådt, var det ikke adgang til å dømme etter straffeloven § 317, 1 ledd. 

(Saken mot ekteparet Mo og Tor Lie var ikke ferdig etterforsket. Deres forhold skal ikke behandles av kandidaten. Det kom frem under etterforskingen at de hadde startet med narkotikasmugling for å få penger til en bedre pensjonisttilværelse).

*******

Både prinsipale og subsidiære påstander og anførsler skal drøftes og løses.

